**A szentkeresztség**

Az Úr Jézus ezt mondta: "Azért jöttem, hogy életük legyen és bőségben legyen." (Jn 10,10) Majd feltámadása után ezt a parancsot adta apostolainak: „Menjetek, tegyétek tanítványaimmá mind a népeket. Kereszteljétek meg őket az Atya és a Fiú és a Szentlélek nevében, és tanítsátok őket mindannak megtartására, amit parancsoltam nektek!” (Mt 28,19).

A keresztség szentségének kiszolgáltatásakor Isten életében részesülünk: a mennyei Atya gyermekei, Jézus testvérei leszünk a Szentlélekben, és az Egyház közösségében.

Minden szentségkiszolgáltatás hatékony: a látható szentségi jel valóságosan közvetíti Isten szeretetét, az ő életébe kapcsol bele.

Amikor egy felnőtt ember szívében felébred a vágy, hogy megkeresztelkedjen, az Egyház felkínálja a lehetőséget, hogy Jézus személyét és tanítását megismerje és azt a közösség segítségével életre tudja váltani. Mindez nem csupán ismeretet jelent, hanem a keresztény életmód elsajátítását, a keresztény közösség életébe való bekapcsolódást. A katekumenátus az Egyház ősi gyakorlata a hit megismerésére és megélésére.

Ugyanakkor ősi szokás az egyházban az is, hogy a keresztény szülők újszülött gyermekük számára kérik a keresztséget. Mivel a csecsemő még nem képes tudatosan hinni, remélni, szeretni, ezért ilyenkor a szülők keresztény hitére támaszkodva szolgáltatjuk ki a szentséget: ők vállalják, hogy saját hitüket átadják gyermeküknek, megismertetik velük az evangéliumot és személyes hitre segítik, hogy felnőve személyes döntést tudjon majd hozni Krisztus és az Egyház mellett. Ezért az Egyház akkor kereszteli meg a kisgyermekeket, ha ez a keresztény nevelés valóban biztosított.

Tartalom

[A keresztség feltételei 3](#_Toc395535811)

[Kisgyermekek esetén 3](#_Toc395535812)

[Felnőtt korban 3](#_Toc395535813)

[A katekumenátus 3](#_Toc395535814)

[A keresztelő időpontja 4](#_Toc395535815)

[A keresztszülő(k) 4](#_Toc395535816)

[Ki lehet keresztszülő? 5](#_Toc395535817)

[A jelentkezéshez szükséges dokumentumok 5](#_Toc395535818)

[Keresztnév, védőszent 5](#_Toc395535819)

[Szükséges előkészületet, egyéb tudni valók 6](#_Toc395535820)

[A keresztelés szertartása 7](#_Toc395535821)

[Áttekintő 7](#_Toc395535822)

[Köszöntés 8](#_Toc395535823)

[Befogadás 8](#_Toc395535824)

[Igeliturgia, homília 9](#_Toc395535825)

[Egyetemes könyörgések 9](#_Toc395535826)

[Szentek segítségül hívása 9](#_Toc395535827)

[Exorcizmus és megkenés 10](#_Toc395535828)

[Keresztvíz megáldása és hálaadás 10](#_Toc395535829)

[Ellentmondás a sátánnak, és a hit megvallása 11](#_Toc395535830)

[A keresztség kiszolgáltatása 12](#_Toc395535831)

[A keresztség hatását megvilágító szertartások 12](#_Toc395535832)

[Keresztség utáni megkenés 12](#_Toc395535833)

[Fehér ruha átadása 12](#_Toc395535834)

[Égő gyertya átadása 13](#_Toc395535835)

[Befejező szertartás 13](#_Toc395535836)

[A keresztség szertartásának történeti áttekintése 14](#_Toc395535837)

A keresztség feltételei

Kisgyermekek esetén

Minden 7 év alatti gyermek az egyházjogilag kisgyermeknek számít. Afölött felnőtt keresztényről beszélünk. A keresztelést megelőző személyes beszélgetésre időpontegyeztetés alapján kerül sor. Jelentkezni az alábbi elérhetőségen lehet: Bodajki Plébánia Hivatal 22/410-039, vagy e-mailben: bodajkiplebania@t-online.hu Jelentkezni természetesen már a baba megszületése előtt is lehet. Szükséges azonban, hogy:

a szülők (vagy gyámok egyike) személyesen kérje,

megalapozott remény legyen a katolikus vallásban való nevelésre. (Ha ez a feltétel nem teljesül, a keresztséget a jog előírásai szerint a feltétel teljesüléséig el kell halasztani.)

Felnőtt korban

A 7 év feletti gyermekek az egyházjogban felnőttnek számítanak. Számukra szükség a hit világába történő bevezetés, életállapotuknak megfelelően. Az ő esetükben saját maguk fogják a keresztény katolikus hitet megvallani, ezért ismerniük kell annak alapvető tanítását. A 14 éven felüli fiatalok esetében a keresztelkedésre való felkészítés katekumenátusban történik. A plébániairodán keresztül kell időpontot egyeztetni a plébános atyával való személyes beszélgetéshez a fentebb látható elérhetőségek egyikén.

A katekumenátus

Az egyház beavató szentségeinek (keresztség, elsőáldozás, bérmálás) a felvételével lesz a kereső ember véglegesen az Egyház tagjává. Ezért ezeket a szentségeket a felnőttek esetében együtt szoktuk kiszolgáltatni. Természetesen sok olyan felnőtt van, aki már részesült gyerekkorában a három szentség valamelyikében, de elhagyta hitét, vagy keresztelése után egyáltalán nem kapott hit-tanítást, most azonban szeretne keresztényként élni és a szentségekben részesedni. Az erre való felkészítési folyamat a katekumenátus.

A katekumenátus a felnőttkorban megtért, vagy az Egyháztól eltávolodott és oda visszatérni vágyó fiatalok bevezetésének módja az Egyházba. Mindazokhoz szól, akik fiatal vagy felnőtt korban keresik a hitet, többet szeretnének megtudni Istenről, kíváncsiak a keresztények életmódjára és be akarnak kapcsolódni a keresztény közösségbe. Ezek a fiatalok kis csoportokban kapnak meghívást a keresztény katekézis életre váltására, a megtérés elmélyítésére.

A katekumenátus hosszú, általában több éves folyamat. A megtérés a Krisztus melletti alapvető döntéssel kezdődik, de hosszú úton bontakozik ki. Ennek során a katekumen részleteiben is megismeri a hitet, s annak szellemében elkezdi gondolkodásának és magatartásának megformálását.

A megtérés lényegi eleme Krisztus tanításának életreváltása. A katekumenátus és a katekumenátus jellegű hitoktatás során a felnőtt (katekumen) nemcsak a napi imát gyakorolja, hanem a szenvedés elfogadását, a szegények, legkisebbek szolgálatát, az ellenség szeretetét, a krisztusi életről való tanúságtételt is. Mindez hosszú időt, érlelődést igényel: néhány hónapos katekumenátus (rendkívüli kivételektől eltekintve) nem vezet el a lelki beéréshez. Ezért írja elő püspöki karunk is, hogy a katekumenátus „több évig is eltarthat... de legkevesebb egyéves folyamat legyen”.

Az-az időszak, amikor a társadalom mindenestül kereszténynek látszott (vagyis az ún. népegyház kora) lejárt. Korunk újfajta lelkipásztorkodást, „új evangelizációt” igényel. Ez mindenekelőtt azt jelenti, hogy korunk szekularizált világában hitből élő keresztény közösségeket kell létrehozni. Ezek a közösségek adhatnak a hívőknek erőt, hogy - XVI. Benedek pápa szavával - mintegy „útitársaságokban” átkeljenek a szekularizmus sivatagán. Ezek az örvendező és reményben élő közösségek fogják meghívni a kívülállókat az evangéliumi életre (vö.: Jn 13, 34).

A keresztelő időpontja

Megbeszélés alapján, lehet a vasárnapi vagy hétköznapi szentmisék keretében is, amikor a keresztelendő családja a hívek közösségével ünnepli a keresztséget, illetve lehetőség van a szentmisén kívül is kiszolgáltatni a keresztség szentségét.

Általában a vasárnapi szentmisék kerestében, illetve szombaton fél 12 órakor keresztelünk, de lehetőség van egyeztetés után más időpontra is.

A keresztszülő(k)

A keresztelendőt a keresztény életben való növekedésben a keresztszülő segíti és kíséri. Gyermekkeresztelés esetén az ő feladata a szülők segítése a keresztény nevelésben. Személyét maga a keresztelendő vagy ennek szülei jelöli ki, szükség esetén a plébános. Legalább egy keresztszülő kötelező, de súlyos esetben keresztszülő nélkül is ki lehet szolgáltatni a keresztséget. Nem kötelező azonban két keresztszülő rendes esetben sem.

Ki lehet keresztszülő?

Mindaz, aki tizenhatodik életévét betöltötte, katolikus vallású, megbérmált és elsőáldozást már végzett, a hithez és a keresztszülői tisztséghez méltó életet él: élő hitgyakorlata legyen, ha párkapcsolatban él, az legyen szentségileg rendezett.

Más vallású keresztények a keresztség tanújaként vállalhatnak szerepet.

A jelentkezéshez szükséges dokumentumok

Kitöltött jelentkezési lap: a szülők, a gyermek és a keresztszülők adatai.

Ha a szülők nem a plébánia területén laknak, akkor lakhely szerinti plébániájukról keresztelési engedélyt kell kérniük, ezt előzetesen egyeztetni kell a keresztelést végző plébánia plébánosával.

Nem szükséges a születési anyakönyvi kivonatot hozni, a keresztelési anyakönyvezéshez szükséges adatlapot a szülők fogják kitölteni.

Keresztnév, védőszent

Szükséges a gyermeknek számára védőszentet választani, ami legtöbb esetben a keresztneve szentje a gyermeknek. Lehet azonban más nevet; védőszentet is adni a gyermeknek, ahogy a régi hagyományban a szülők nagyszülők után kaptak a gyermekek védőszentet. Ahol a keresztnév mögött nincs kanonizált szentje az Egyháznak ott mindenképpen szükséges egy új keresztnevet is választani, ami természetesen bekerül a keresztelési anyakönyvbe, azonban a polgári jogban nem szükséges ezt az újabb nevet átvezetni az okmányokba. A védőszent elkíséri őt életében, különleges pártfogójává válik annak, aki azonos névvel élve a keresztségben kegyelemközvetítőjévé vált. Fontos, hogy a védőszentet ismerje meg a keresztelendő, tudatosítsa azt, hogy van segítője a mennyben, akit az Isten kegyelméből az Egyház állít mellé az életben.

Szükséges előkészületet, egyéb tudni valók

Minden plébános a saját plébániájához tartozó hívőt részesítheti a keresztség szentségében. Egyéb esetben engedélyt kell kérni a lakóhely szerinti illetékes plébánostól. Illetékesség elsősorban a bejelentett állandó lakhelyt jelenti, de egyes esetekben az életvitel szerű tartózkodási hely lehet mérvadó.

A keresztelés szertartása 20-25 perc, a szentmise keretében pedig szentmisével együtt 1 óra időtartamú.

Fontos, hogy a gyermek legyen megfelelő öltözetben tekintettel az aktuális időjárásra, évszakra és arra, hogy templomaink hűvösebbek a kinti hőmérsékletnél.

Nem kell aggódig amiatt, hogy a kisgyermek nyűgös sír, és ezzel zavarja a szertartást. A keresztelés őróla szól. Lehetőség van a szertartás alatt azokon a részeken, amikor nem történik a keresztelendőt érintő rész, a gyermeket kivinni a templomból, vagy hátra menni vele. Általában akkor történik a sírás, amikor a kicsi megérzi, hogy nem édesanyja kezei között van.

Kérjük, hogy a gyermeket fehér ruhába öltöztessék a keresztség kiszolgáltatására, jelképezve lelke tisztaságát, amit a keresztségben nyer el.

A keresztség szertatása kapcsán ajándékozunk a család számára egy keresztelési gyertyát, illetve egyes plébániánkon keresztelési ingecskét illetve imakönyvet. Lehetőség van mind a gyertya, mind a keresztelési ing esetében arra, hogy azt Önök hozzák.

A keresztelés időpontja előtt legalább 5 perccel legyenek a templomban, az arra kijelölt helyen, általában a keresztkút előtt vagy azt körül ülve. Az első padba a szülők üljenek gyermekükkel, illetve a keresztszülő(k).

Természetesen lehetőség van fotózásra is, kérve azonban azt, hogy a fotózás ne zavarja a szertartást.

Sokan kérdezik a keresztelés anyagi vonzatát. Az egyház a keresztség szentségét ingyen szolgáltatja ki. Ha úgy gondolják, hogy a templomot (az Egyházközséget) támogatni kívánják, azt a templomban elhelyezett perselyeknél megtehetik. Az atyák nem fogadnak el semmiféle pénzt a keresztelésért!

A keresztelés szertartása

Áttekintő

Köszöntés

 Befogadás

 Igeliturgia, homília

 Egyetemes könyörgések

Előkészítő szertartások

 Szentek segítségül hívása

 Exorcizmus és megkenés

 Keresztvíz megáldása és hálaadás

 Ellentmondás a sátánnak, és a hit megvallása

A keresztség kiszolgáltatása

A keresztség hatását megvilágító szertartások

 Keresztség utáni megkenés

 Fehér ruha átadása

 Égő gyertya átadása

Befejező szertartás

 Miatyánk

 Áldás, elbocsátás

Köszöntés

Pap: Kedves keresztény hívek! A szülők számára nagy öröm és ajándék a gyermek. A keresztény szülők ezt az ajándékot Istennek, minden élet forrásának köszönik meg. Szent hitünk tanításából azt is tudjuk, hogy Isten, a mi mennyei Atyánk, a keresztség által isteni életben részesíti az embert. Gyermekévé fogadja, a Szentlélek templomává és a mennyország örökösévé teszi.

Kedves szülők! Ti is azért hoztátok el újszülött gyermeketeket ide, az Isten házába, hogy erre az isteni életre vízből és szentlélekből újjászülessék, és Krisztus titokzatos Testének, az Egyháznak tagjává legyen.

Befogadás

Krisztus Egyházának nevében kérdezem: Mi a gyermek neve?

Szülők: N.

Pap: A gyermek védőszentje tehát Szent N. lesz. Mit kértek Isten Egyházától N. számára?

Szülők: A keresztséget.

Pap: Kedves szülők! Nektek, akik gyermeketek számára a keresztséget kéritek, kötelességetek lesz őt úgy nevelni, hogy hitünk szerint éljen. Tartsa meg Isten parancsait, úgy szeresse Istent és embertársait, ahogy Krisztus Urunk tanította. Vállaljátok-e ezt a kötelességet?

Szülők: Vállaljuk.

Pap: Keresztszülők! Megígéritek-e, hogy támogatjátok a gyermek szüleit vállalt kötelességük teljesítésében?

Keresztszülők: Megígérjük.

Pap: N.! Nagy örömmel fogad téged a keresztény közösség. Ennek a közösségnek a nevében most megjelöllek a kereszt jelével.

*(A pap minden kísérő szöveg nélkül keresztet rajzol a gyermek homlokára, majd így szól:)*

Pap: Kedves szülők és keresztszülők! Jelöljétek meg ti is a gyermek homlokát Krisztusnak, a mi Üdvözítőnknek szent jelével!

Igeliturgia, homília

*(Miután a szülők és a keresztszülők megjelölték a gyermeket, kezdődik az igeliturgia, amely Evangéliumból és rövid homíliából áll, amely a keresztség szentségéről, valamint a szülők és keresztszülők kötelességeiről szól.)*

Egyetemes könyörgések

Pap: Kedves testvéreim! Kérjük a mindenható Istent, hogy árassza irgalmát erre a gyermekre, valamint szüleire, keresztszüleire és minden megkeresztelt emberre!

*(Az egyes könyörgésekre a válasz:)* Kérünk téged, hallgass meg minket.

Pap: Álld meg, Urunk, akit a kereszttel megjelöltünk, hogy élete egész folyamán nyíltan megvallja Krisztust, az Isten Fiát!

Pap: Add, Urunk, hogy szülei és keresztszülei szavát és példáját követve az Egyház élő tagjaként fejlődjék!

Pap: Add, Urunk, hogy Krisztus összes tanítványai, akik a keresztségben egy testté lettek, mindig megmaradjanak a hit és a szeretet egységében!

Szentek segítségül hívása

*(Az egyetemes könyörgések után a pap így szól a jelenlévőkhöz:)*

Pap: Most pedig a keresztelendő gyermek és a magunk számára kérjük Isten szentjeinek közbenjárását! Válasz: Mind: Könyörögj érettünk! v. Könyörögjetek érettünk!

Pap: Szentséges Szűz Mária, Isten anyja

Pap: Keresztelő Szent János

Pap: Szent József

Pap: Szent Péter és Szent Pál apostolok

*(Ajánlatos más szenteket is segítségül hívni, kiváltképpen a keresztelendő védőszentjét. A befejező könyörgés mindig a következő:)*

Pap: Istennek minden szentjei

Mind: Könyörögjetek érettünk!

Exorcizmus és megkenés

*(Imádság a gonosz lélek hatalmának megtöréséért és a keresztség előtti megkenés:)*

Pap: Mindenható örök Isten! Te azért küldted Fiadat a világba, hogy kiszabadítson minket a sátánnak, a gonosz léleknek hatalmából, és helyet adjon nekünk a Te világosságod csodálatos országában. Könyörögve kérünk, hogy szabadítsd meg ezt a gyermeket az áteredő bűntől, tedd őt szent Fölséged templomává, és engedd, hogy a Szentlélek lakozzék benne! Krisztus, a mi Urunk által.

Mind: Amen.

Pap: Védelmezzen meg téged Krisztusnak, a mi Üdvözítőnknek ereje! Ennek jeléül megkenünk téged az üdvösség olajával Krisztusban, a mi Urunkban, aki él és uralkodik mindörökkön-örökké.

Mind: Amen.

*(A pap - semmit sem mondva - megkeni a keresztelendő homlokát a keresztelendők olajával.)*

Keresztvíz megáldása és hálaadás

*(A keresztvíznél a pap ezekkel vagy más hasonló szavakkal szól a jelenlevőkhöz:)*

Pap: Imádkozzunk, kedves testvéreim, hogy a mindenható Atyaisten vízből és Szentlélekből új életet ajándékozzon ennek a gyermeknek!

*(A húsvéti idő kivételével a keresztvizet minden egyes alkalommal frissen kell szentelni, de húsvéti időben is el kell mondani az alábbi hálaáldásokat, csupán a befejező könyörgés változik.)*

*(Az egyes imákra a válasz:)* Mind: Áldunk téged, Istenünk.

Pap: Jóságos Atyánk! Te a keresztség forrásából árasztod lelkünkbe az istengyermekség új életét.

Pap: Te vízből és Szentlélekből minden megkeresztelt embert egy néppé teszel Fiadban, Jézus Krisztusban.

Pap: Te szívünkbe öntöd szereteted Lelkét, és általa szabaddá teszel minket, hogy a te békédnek örvendjünk.

Pap: Te a megkeresztelteket választod ki arra, hogy örömmel hirdessék minden népnek szent Fiad Evangéliumát.

Pap: (*ha a víz még nincs megáldva*) Álld + meg kegyesen ezt a vizet, amellyel megkereszteljük N. szolgá(ló)dat, akit meghívtál a keresztségre, hogy örök élete legyen! Krisztus, a mi Urunk által. Mind: Amen.

Pap: *(ha már megáldott keresztvíz áll rendelkezésre, azaz húsvéti időben)* E megáldott víznek titokzatos ereje által add meg kegyesen a lelki újjászületést N. szolgá(ló)dnak, akit meghívtál a keresztségre, hogy örök élte legyen! Krisztus, a mi Urunk által. Mind: Amen.

Ellentmondás a sátánnak, és a hit megvallása

Pap: Kedves Szülők és Keresztszülők! A gyermeknek, akit az Egyház színe elé hoztatok, Isten jósága új, kegyelmi életet ad vízből és Szentlélekből. Neveljétek majd őt szent hitünk tanítása szerint! Féltő gonddal ügyeljetek arra, hogy az isteni élet napról napra növekedjék benne, és azt a bűn soha meg ne fertőzze. Reméljük, hogy hitbeli meggyőződésetek hozott ide benneteket, és így készségesen vállaljátok a gyermek megkeresztelésével járó kötelességeket. Gondoljatok arra, hogy ti is részesültetek a szent keresztségben! Mondjatok tehát ellent a bűnnek, aztán tegyetek tanúságot hitetekről! Ez az Egyház hite, és ebben a hitben kereszteljük meg gyermeketeket.

Pap: Ellene mondotok-e a sátánnak?

Szülők, keresztszülők: Ellene mondunk.

Pap: És minden cselekedetének?

Szülők és keresztszülők: Ellene mondunk.

Pap: És minden csábításának?

Szülők és keresztszülők: Ellene mondunk.

Pap: Hisztek-e Jézus Krisztusban, Isten egyszülött Fiában, a mi Urunkban, aki Szűz Máriától született, kínhalált szenvedett, de föltámadt a halálból, és ül az Atyának jobbján?

Szülők és keresztszülők: Hiszünk.

Pap: Hisztek-e a Szentlélekben, a Katolikus Anyaszentegyházban, a szentek közösségében, a bűnök bocsánatában, a testnek feltámadásában és az örök életben?

Szülők és keresztszülők: Hiszünk.

Pap: Ez a mi hitünk. Ez az anyaszentegyház hite, amelyet boldogan vallunk Jézus Krisztusban, a mi Urunkban.

A keresztség kiszolgáltatása

*(A pap most a keresztvízhez szólítja a családot, majd kérdést intéz a szülőkhöz és a keresztszülőkhöz, megnevezve a gyermeket:)*

Pap: Akarjátok-e, hogy N. elnyerje a keresztséget az Egyház hitében, amelyet az imént mindnyájan megvallottunk?

Szülők és keresztszülők: Akarjuk.

*(A pap erre megkereszteli a gyermeket, mondva:)*

Pap: N., én megkeresztellek téged az Atya és a Fiú és a Szentlélek nevében.

*(Keresztelés közben az anya vagy az apa tartja a gyermeket: tarthatja azonban a keresztszülő is, ha a hívek ragaszkodnak a régi szokáshoz. Lehetőleg a templomban lévő keresztelési kútnál történik a keresztelés.)*

A keresztség hatását megvilágító szertartások

Keresztség utáni megkenés

Pap: A mindenható Isten, a mi Urunk Jézus Krisztus Atyja, megszabadított téged a bűntől. Vízből és Szentlélekből új életet ajándékozott neked. Most pedig felken téged az üdvösség krizmájával, hogy szent népéhez tartozzál, és tagja maradj Krisztusnak, aki főpapunk, prófétánk, királyunk, és így elnyerjed az örök életet.

*(A pap krizmával megkeni a megkeresztelt homlokát.)*

Fehér ruha átadása

Pap: N., a keresztségben új teremtménnyé lettél, és Krisztust öltötted magadra. Ez a hófehér ruha legyen keresztény méltóságod jele! Hozzátartozóid szava és példája pedig támogasson, hogy ezt a méltóságot tisztán megőrizd az örök életre!

*(A pap a gyermeken lévő fehér ruhára mutat, vagy egy előre elkészített keresztelési inget tesz a gyermekre.)*

Égő gyertya átadása

*(A pap most a kezébe veszi az égő húsvéti gyertyát, vagy egy arról meggyújtott gyertyát, átadja az apának, vagy a keresztapának.)*

Pap: Vegyétek Krisztus világosságát! Kedves szülők és keresztszülők! Rátok van bízva a világosság: a hit és a kegyelem fénye, amelyet ez a gyertyaláng jelképez. Óvjátok gondosan, hogy gyermeketek, akire ma ráragyogott Krisztus fényessége, szüntelenül a világosság fiaként járja az élet útját! Maradjon állhatatos a hitben, és amikor az Úr eljön, elébe járulhasson az összes szentekkel együtt a mennyei hazában.

Befejező szertartás

Pap: Szeretett testvéreim! Ez a kis gyermek, aki a keresztségben újjászületett, most már az Isten gyermeke: nemcsak névleg, hanem a valóságban is. A bérmálásban elnyeri majd a Szentlélek ajándékainak teljességét; amikor pedig az Úr oltárához járul, részesül az Ő áldozati lakomájából, és Istent az Egyházban Atyjának szólítja.

A szent keresztségben mi is mindnyájan Isten fogadott gyermeki lettünk. Ezért tehát - a most megkeresztelt kisded nevében és a saját nevünkben is - imádkozzunk együtt úgy, ahogyan az Úr Jézus Krisztus tanított minket imádkozni!

*(Miután mindnyájan elmondták a Miatyánkot, a pap áldással bocsátja el a jelenlévőket.)*

Pap: Testvéreim! A mindenható Atyaistennek, az ő egyszülött Fiának és a Szentléleknek irgalmába és kegyelmébe ajánlunk benneteket. Isten óvja mindnyájatok életét, hogy a hit fényében járva eljussatok - és veletek együtt mi is eljussunk - a megígért boldogságra!

Mind: Amen.

Pap: És áldjon meg benneteket a mindenható Isten: az Atya, a Fiú + és a Szentlélek!

Mind: Amen.

Pap: Menjetek békével!

Mind: Istennek legyen hála!

A keresztség szertartásának történeti áttekintése

 Az első századokban. A teljes szert. első emléke a 220 k. évekből Római keresztség szertatása Hippolütosztól maradt ránk: a keresztség előtt a pp. imádkozott a keresztvíz fölött, a keresztelendő letette felső ruháját, a keresztelő hálaimát mondott a szent olaj fölött. Ezt követte az ellentmondás az ördögnek (lat. abrenuntiatio). A püspök megkente a keresztelendőt szent olajjal, majd 3x megmerítette a keresztvízben: ez volt a tulajdonképpeni keresztelés. Ezután a megkeresztelt feljött a medencéből, újra megkenték olajjal, fehér ruhába öltöztették és bevonultak vele a közösségbe. Itt a pp. kézrátétel közben megjelölte kereszttel (keresztség szertatása bérmálás), és békecsókot váltott vele, amit imával kísérve a közösség tagjai is megtettek. Az újonnan megkeresztelt részt vett a teljes szentmisén és most áldozott először (keresztség szertatása elsőáldozás). A keresztségi szertartásnak egyes mozzanatait papok, ill. segédkezők végezték. - Vízkeresztkor és Pünkösdkor is kereszteltek, de a keresztségi szertartásnak sajátos ideje már a 4. sz: keresztség szertatása húsvét vigíliája. A keresztségi szertartásnak későbbi alakulására a keresztség szertatása gyermekkeresztség, a keresztség szertatása bérmálásnak a keresztségtől való elválasztása volt lényeges hatással. –

A II. Vatikáni Zsinat után. A keresztség szentségének jelentése és kegyelme a szentségi szertartásban válik láthatóvá: a keresztség szertatása kereszt jele, amit a keresztelés kezdetekor a keresztelendő homlokára rajzolnak, kifejezi, hogy Krisztus azt, aki hozzá akar tartozni, megjelöli a maga jelével; jelzi a megváltás kegyelmét, melyet Krisztus a keresztje által szerzett meg. Isten Igéjének hirdetése a kinyilatkoztatott igazság által megvilágosítja a keresztelendőt és a közösséget, és kiváltja a hit válaszát: a keresztség ugyanis egész különleges módon „a hit szentsége”, mert általa szentségileg lép be az ember a hit életébe. - Mivel a keresztség a bűntől és annak szerzőjétől, az ördögtől való megszabadulás jele, keresztség szertatása ördögűzést végeznek a keresztelendő fölött: a keresztelő megkeni a keresztelendőt v. ráteszi a kezét, majd a keresztelendő a keresztség szertatása keresztségi fogadalommal „ellene mond” az ördögnek, minden csábításának és minden cselekedetének (keresztség szertatása abrenuntiatio). - A keresztség szertatása keresztvizet egy Lélek-hívó imádsággal (epiklézis) a keresztségi szertartásban vagy nagyszombat éjjelén szentelik meg. Az Egyház kéri Istent, hogy Fia által a Szentlélek ereje szálljon le erre a vízre, azért, hogy akik ebben megkeresztelkednek, „Lélekből és vízből szülessenek” (Jn 3,5). - Ezután következik a szentség lényegi szertartása, a tulajdonképpeni keresztség. Ez jelzi és megvalósítja azt, hogy a keresztelendő meghal a bűnnek, hasonlóvá válik Krisztus húsvéti misztériumához és belép a legszentebb Szentháromság életébe. Ennek kifejezésére kezdetben háromszor alámerítették a keresztelendőt a keresztvízbe, de már az őskeresztény kortól kiszolgáltatható volt a keresztség a keresztelendő fejének háromszori, vízzel történő leöntésével is. - A latin egyházban a keresztelő a háromszori leöntés közben mondja a szavakat: „N., én megkeresztellek téged az Atya és a Fiú és a Szentlélek nevében.” A keleti szertartásban a katekumen kelet felé fordul, és a pap azt mondja: „Isten szolgája, N., megkereszteltetik az Atya, a Fiú és a Szentlélek nevében,” s miközben kimondja a Szentháromság személyeit, háromszor alámeríti a vízbe és kiemeli őt. -

A keresztség szertatása krizmával való megkenés azt jelenti, hogy az újonnan megkeresztelt ajándékba kapja a Szentlelket. Fölkentté vált, azaz mint a Szentlélek által fölkent személy tagolódik be Krisztusba, aki fölkent pap, próféta és király (Ordo baptismi parvulorum, 62). - A keresztség utáni megkenés a keleti egyházak liturgiájában a krizmáció szentsége (bérmálás). A római liturgiában viszont e fölkenés előre jelez egy, a szent krizmával való második fölkenést, melyet majd a pp. fog kiszolgáltatni: a keresztség szertatása bérmálás szentségét, mely bizonyos értelemben a keresztségi fölkenést „konfirmálja” (megerősíti) és beteljesíti. - A keresztséget fogadó fehér ruhája azt fejezi ki, hogy a megkeresztelt „Krisztust öltötte magára” (Gal 3,27): vele együtt új életre támadott. A húsvéti gyertyáról meggyújtott keresztelési gyertya annak jele, hogy Krisztus megvilágosította a megkereszteltet, aki ezáltal Krisztussal együtt „a világ világossága” lett (Mt 5,14). Az újonnan megkeresztelt az egyszülött Fiúban most már Isten gyermeke. Imádkozhatja Isten gyermekeinek imádságát: a Miatyánkot. A latin egyházak az első szentáldozást azoknak tartja fönn, akik eljutottak értelmük használatára, ugyanakkor a keresztségi szertartásban a keresztség és Eucharisztia egységét kifejezi azzal, hogy az újonnan megkeresztelt csecsemőt az oltárhoz viszi és a közösség elimádkozza vele és érte a Miatyánkot. Az új keresztény Isten gyermeke lett, menyegzői ruhába öltözött, és bebocsátást nyert a „Bárány menyegzői lakomájára”, ahol megkapja az új élet eledelét, Krisztus testét és vérét. A Keleti egyházak, inkább a keresztény beavatás egységét hangsúlyozva, a szentáldozást minden újonnan megkereszteltnek és megbérmáltnak kiszolgáltatják, még a csecsemőknek is. - A keresztségi szertartást ünnepélyes áldás zárja be. Csecsemők keresztelésekor az anya megáldásának különleges jelentősége van.